kardosdrur/scandi-wiki huggingface dataset:
Jan Björklund

Jan Arne Björklund (født 18. april 1962 i Skene, Västergötland, Sverige) er en svensk politiker, der var formand for Folkpartiet (senere kaldt Liberalerna) 2007-19. samt svensk uddannelsesminister 2007-14 og vicestatsminister 2010-14. 

Björklund blev valgt som partiformand ved Folkpartiets landsmøde i september 2007. På posten efterfulgte han Lars Leijonborg. I Fredrik Reinfeldts første regering i 2006 blev han skoleminister, men overtog i kraft af partilederskiftet også Leijonborgs rolle som uddannelsesminister.

Han aftjente værnepligt i 1981-1982, hvilket blev begyndelsen på en lang karriere indenfor militæret. I 1985 blev han officer, i 1986 løjtnant, hvorefter han blev chef for beredskabsplutonen i den svenske livgarde. I 1986 supplerede han med en eksamen fra Krigshögskolan og studerede også ved Militärhögskolan Karlberg i 1991-1993 og blev derefter major og chef for stadsskyttebataljonen. I 1994 forlod han imidlertid forsvaret for at hellige sig politik på fuldtid.

Det politiske engagement går tilbage til 1976, hvor han blev medlem af Folkpartiets ungdomsförbund (nu Liberala Ungdomsförbundet). I 1985 blev han anden næstformand i organisationen, og valgtes i den egenskab som medlem af Folkpartiets ledelse i 1987. I 1994 blev han valgt til bystyret i Stockholms kommun, hvor han sad frem til 2006; fra 1998-2002 som skoleborgmester og fra 2002-2006 som såkaldt borgmester uden særligt ansvar. Han kom ind i partiets ledelse i 1995 og blev anden næstformand i 1997. Siden 2006 har han været medlem af Riksdagen.

I 2019 meddelte Björklund, at han ønskede at forlade posten som partileder for Liberalerna. Han efterfulgtes af sin tidligere ministerkollega Nyamko Sabuni.

Referencer

Eksterne henvisninger 

 Om Jan Björklund på Folkpartiets hjemmeside

Politikere fra Sverige
Undervisningsministre fra Sverige
Partiledere for det svenske Folkpartiet Liberalerna
Vilhelm Christian Holm

Vilhelm Christian Holm (28. september 1820 i København – 15. oktober 1886 i København) var en dansk bratschist og komponist. 

Han skulle egentlig have været urmager, men skiftede over til musikken og blev uddannet som violinist med bl.a. Frederik Wexschall som lærer. I 1848 blev han ansat som bratschist i Det Kongelige Kapel og virkede der til sin død. Desuden spillede han kammermusik i flere sammenhænge, bl.a. i Neruda- og Toftekvartetterne. 

I 1869 blev han balletrepetitør ved Det Kongelige Teater, og August Bournonville fik ham til at komponere og arrangere musikken til adskillige af sine balletter, alene eller sammen med andre.

Vilhelm Christian Holm var gift med Adolphine Mariane Theodora Augusta Lüttichau v. Westen (1822-75). Han var far til Ludvig Holm (violinist og komponist) og Marie Elisabeth Holm (pianist) samt oldefar til Peder Holm (komponist).

Balletmusik 
 La Ventana (1856)
 Fjernt fra Danmark (1860)
 Ponte molle (1866)
 Livjægerne paa Amager (1871)
 Et Æventyr i Billeder (1871)
 Mandarinens Døtre (1873) 
 Weyses Minde (1874) 
 Fra det forrige Aarhundrede (1875)

Fodnoter

Eksterne henvisninger 
 Dansk biografisk Leksikon

Danskere i 1800-tallet
Komponister fra Danmark
Bratschister fra Danmark
Kongelige kapelmusici fra Danmark
Personer i Dansk Biografisk Leksikon
Personer fra København
Zörbig

Zörbig er en by i Landkreis Anhalt-Bitterfeld i den sydlige del af den tyske delstat Sachsen-Anhalt, beliggende mellem Bitterfeld-Wolfen og landkreisens administrationsby, Köthen (Anhalt).

Bydele og landsbyer

Eksterne henvisninger 

 Billeder fra Zörbig
Hans-Jochen Vogel

Hans-Jochen Vogel (født 3. februar 1926 i Göttingen, død 26. juli 2020 i München) var en tysk politiker, der repræsenterede SPD.

Efter folkeskolen kom han ind i militæret og var soldat under de sidste par år af 2. verdenskrig. Han læste efterfølgende jura i Marburg og München 1946-1948. I 1950 blev han dr.jur. og arbejdede derefter bl.a. som assessor i delstaten Bayerns justitsministerium.

I 1960-1972 var han overborgmester i München, og efter valget til Bundestag i 1972 blev han minister for regional planlægning, byggeri og byudvikling. Fra 1974 til 1981 var han justitsminister, men trådte tilbage, da han i januar 1981 blev valgt som borgmester i Vestberlin. Han tabte imidlertid valget i juni samme år til Richard von Weizsäcker fra CDU. I 1983 stillede han op til kanslervalget, men tabte. Han blev imidlertid atter valgt til Bundestag og blev leder af den socialdemokratiske gruppe, hvilket han var til 1991. I 1987 overtog han posten som formand for SPD fra Willy Brandt. I 1991 trådte han tilbage som partiformand.

Hans-Jochen Vogel var storebror til CDU-politikeren Bernhard Vogel, der i mange år var ministerpræsident i Rheinland-Pfalz og Thüringen.

Referencer

Eksterne henvisninger 

Ministre fra Tyskland
Medlemmer af Forbundsdagen
Borgmestre i München
Regerende borgmestre af Berlin
Politikere fra SPD
Stiftere af kooperativer
Personer fra Göttingen
Jurister fra Tyskland
Tyskere i 1900-tallet
Dietrich Stobbe

Dietrich Stobbe (født 25. marts 1938 i Weepers, Østpreussen, død 19. februar 2011) var en tysk politiker, der har repræsenteret SPD.

Stobbe var uddannet i statskundskab fra Deutsche Hochschule für Politik og Freie Universität Berlin i 1962.

I 1960 blev Stobbe medlem af SPD. Han blev medlem af bystyret i Vestberlin i 1973 og var borgmester i Vestberlin 1977-1981 og fra 1979-1981 tillige formand for partiet i Vestberlin. Han var formand for Bundesrat i 1978-1979. Desuden var han medlem af partiets landsledelse 1977-1982. I 1983 blev han medlem af Bundestag, hvor han sad frem til 1990.

Stobbe døde 19. februar 2011 som 72-årig.

Referencer

Eksterne henvisninger 

Medlemmer af Forbundsdagen
Regerende borgmestre af Berlin
Politikere fra SPD
Klaus Schütz

Klaus Schütz (født 17. september 1926 i Heidelberg, død 29. november 2012 i Berlin) var en tysk politiker, der har repræsenteret SPD.

Han var statssekretær ved det vesttyske udenrigsministerium Auswärtiges Amt 1966–1967 og blev i 1967 borgmester i Vestberlin. Han overtog posten efter Heinrich Albertz. Schütz var præsident i Bundesrat 1967–1968. Det lykkedes ham at forsvare sit absolutte flertal ved valget i 1971. CDU fik imidlertid flere stemmer end SPD i 1975, men takket være støtte fra FDP kunne SDP regere videre. Schütz forlod posten i 1977 efter flere finansskandaler, og overlod posten til partifællen Dietrich Stobbe. 

Klaus Schütz fungerede efterfølgende som ambassadør i Israel gennem fire år, og var 1981–1987 kunstnerisk leder ved Deutsche Welle i Köln. Siden 1993 har han atter boet i Berlin, nærmere bestemt i Wilmersdorf.

Eksterne henvisninger 

Regerende borgmestre af Berlin
Politikere fra SPD
Diplomater fra Tyskland
Personer fra Heidelberg
Skærpekød

Skærpekød på færøsk Skarpræstur eller skerpikjøt er vindtørret ekstra velhængt fårekød, der efter ca. 5-9 måneders lagring i en hjallur, (udhus med vindgennemstrømning) har en speciel streng smag, som udefrakommende lige skal vænne sig til. 

Der er 3 stadier, nemlig visnaður (visnet), ræstur (halvtørt, fermenteret) og turrur (tør). De tre stadier dækker konsistens, lugt og smag. Det første stadium "visnadur" indtræffer efter nogle få dage. Overgangen til "ræst" er mere glidende. Pludselig kulde kan medføre, at ræst-stadiet rent smagsmæssigt næsten hoppes over. Smagen får derfor ikke den ønskede kraft. Bliver vejret vådt og varmt i den første periode kan fermenteringsprocessen gå i forrådnelse, hvilket kan føre til, at smagen bliver for kraftig. Det kan give en variation i smagen fra det ene år til det andet, men skaber ikke nogen større problemer. 

Det færdiglagrede skærpekød skæres i tynde skiver og lægges på rugbrød, som pålæg. Det kan også spises sammen med kogte kartofler, varme eller kolde.

Færinger bosat i Danmark har fra 1. maj 2004 fået lettere adgang til skærpekød. Hvor det hidtil kun har været muligt at bestille kødet direkte fra Færøerne, kan kødvarerne nu udleveres gennem de færøske foreninger i Danmark.

Skærpekød kan ikke købes i butikker i Danmark, fordi der ikke er nogen EU-godkendte færøske virksomheder, der producerer og eksporterer varerne til Danmark.

Referencer

Eksterne henvisninger 

Færøsk kultur
Zehlendorf

Zehlendorf er et område i bydelen Steglitz-Zehlendorf i det sydvestlige Berlin.

Før den administrative reform af Berlins bydele i 2001 udgjorde Zehlendorf sin egen bydel, som også omfattede områderne Wannsee, Nikolassee og Dahlem. Zehlendorf rummer nogle af de mest seværdige naturomgivelser i Berlin, bl.a. dele af Grunewald-skoven og søerne Schlachtensee og Krumme Lanke. Området rummer desuden store villakvarterer med brostensbelagte gader og bygninger, der er over 100 år gamle.

Landsbyen Zehlendorf nævnes første gang i 1245 som Cedelendorp i en kontrakt mellem greve Johan 1. - gift med Valdemar Sejrs datter Sofia - og Otto 3. af Brandenburg. Da amerikanske styrker var udstationeret i byen under den kolde krig, var  Zehlendorf, Dahlem og Lichterfelde de områder, hvor størstedelen af styrkerne var placeret. Det amerikanske generalkonsulat er i dag stadig placeret i Dahlem. I Zehlendorf findes desuden den internationale skole John F. Kennedy School, samt et af Freie Universität Berlins campusser. 

Zehlendorf er forbundet til det øvrige Berlin med S-Bahns linje 1, mens den nyere del af kvarteret kan nås med U-Bahns linje U3.

Eksterne henvisninger 

Berlins geografi
Version

At skrive version i latin er det modsatte af at skrive latinsk stil, idet man fra den gamle latinskoles tid havde den opdeling, at der med stil mentes skriftlig oversættelse fra dansk til latin, og med version mentes skriftlig oversættelse fra latin til dansk (med vægt på et velformuleret modersmål).

Reference 

Uddannelse
Tower defense

Tower defense er en undergenre inden for computerspil, udsprunget fra real-time strategy-spillene. Mange tower defense-spil er enkeltstående baner eller MODs til eksisterende spil, men der eksisterer også spil baseret udelukkende på konceptet.

Brugerens opgave består i gradvist at indtjene ressourcer til at opbygge statiske, offensive enheder (eksempelvis tårne). Tårnene bruges til at destruere en serie af fjendtlige objekter, der runde for runde bliver sværere at ødelægge. Når objekterne et beacon inden de er destrueret får spilleren minuspoint, men hver ødelagt enhed indtjenes nye ressourcer.

Der er produceret tower defense-spil til blandt andet Flash-platformen, men også RTS-computerspil som WarCraft 3.

Computerspilsgenrer
Psilotum

Psilotum er en slægt af små buskagtige planter (og enkelte epifytter) fra ret tørre subtropiske og tropiske områder i Amerika, Asien og på øerne i Stillehavet, nogen er epifytter. De formerer sig ved sporer ligesom bregner, har ingen egentlige blade og ingen egentlige rødder ligesom mosser og betragtes generelt som meget primitive. Grenene er grønne og i grenhjørnerne sidder små knopper i stedet for blade – disse knopper er oftest grønne, hvidgrønne eller gulgrønne.

 Psilotum nudum
 Psilotum complanatum

Bregner
Karsporeplanter
Psilotaceae
Oskaloosa (Kansas)

Oskaloosa er en amerikansk by og administrativt centrum for det amerikanske county Jefferson County, i staten Kansas. I 2000 havde byen et indbyggertal på .

Byer i Kansas
Liechtensteins kommuner

Fyrstendømmet Liechtenstein er inddelt i elleve kommuner (Gemeinden – ental Gemeinde), der som oftest kun indeholder én by, som lægger navn til den pågældende kommune. Fem af kommunerne er underlagt valgdistriktet Unterland (nedreland), mens resten er underlagt Oberland (øvreland).

 Balzers – i den sydlige del af landet, inkluderer også byen Mäls
 Eschen – i nord, inkluderer byen Nendeln
 Gamprin – ved Rhinen, lige vest for Eschen, inkluderer byen Bendern
 Mauren – i nord, tæt på Eschen, inkluderer Schaanwald
 Planken – mindste kommune, i det nordlige Centralliechtenstein
 Ruggell – ved Rhinen, den nordligste kommune i Liechtenstein
 Schaan – den mest befolkede kommune, lige nord for Vaduz
 Schellenberg – i nord
 Triesen – ved Rhinen, lige syd for Vaduz
 Triesenberg – mellem Vaduz og Triesen, inkluderer byerne Steg, Samina og Malbun
 Vaduz – hovedstaden, beliggende i midten af landet ved Rhinen, den østlige grænse

Tabel

Enklaver og eksklaver 
Liechtensteins kommuner har på trods af deres små størrelser komplicerede former.

Syv af kommunerne har en eller flere eksklaver foruden hovedterritoriet:

 Balzers: 2 eksklaver
 Eschen: 2 eksklaver
 Gamprin: 1 eksklave
 Planken: 3 eksklaver, 1 enklave
 Schaan: 4 eksklaver, 2 enklaver
 Triesenberg: 1 eksklave (rundt om byen Malbun)
 Vaduz: 5 eksklaver
Lakin (Kansas)

Lakin er en amerikansk by og administrativt centrum for det amerikanske county Kearny County i staten Kansas. I 2003 havde byen et indbyggertal på .

Ekstern henvisning
Lakins hjemmeside (engelsk)

Byer i Kansas
Poul Svensson

Poul Terkelsen Svensson (5. marts 1921—18. marts 2008 i Frøslev) var kunstlærer, forfatter og debattør.

Poul Svensson var søn af redaktør A. Svensson, og som sin far og broderen Bjørn Svensson var han aktivt involveret i Sønderjylland og Sydslesvig, såvel kulturelt som politisk, og også han var en aktiv debattør. 

Poul Svensson tog lærereksamen fra Haderslev Seminarium i 1944, og den 15. april 1949 blev han ansat ved Dansk Skoleforening for Sydslesvig. I perioden 1955—1978 virkede han som kunstlærer på Duborg-Skolen i Flensborg og med sluttitel som gymnasieoverlærer.

Svensson var initiativtager til den sønderjyske folkegave ved kronprinseparrets bryllup i 2004, en kostbar kopi af Frøslevskrinet fremstillet af guldsmed Bent Exner, og han stod for indsamlingen af de trekvart millioner kroner, der blev betalt for skrinet, hvilket var mindre end, hvad guldsmeden havde forlangt.

Svensson har skrevet en række bøger, især kunstbøger, herunder "Kunst i nærbilleder" (1980) og "Frøslevskrinet" (1981), og han har redigeret flere kunstbøger. Hans sidste bog, "Glimt fra grænselandet" (1999) går så tæt på sydslesvigske forhold, at den har været forkætret og af nogle er blevet fundet for polemisk. Han var endvidere forlægger. Som debattør bidrog han også med talrige avisartikler og læserbreve.

Svensson var initiativtager til en række sydslesvigske foreninger: Sydslesvigs Danske Kunstforening (1952), Kritisk Forum (1981) og Sydslesvigs Museumsforening (1985). Han oprettede De Unges Kunstkreds i 1974 og et forlag af samme navn i 1980.

I 1988 modtog Svensson F. Hendriksen-medaljen af Foreningen for Boghaandværkets Fremme, og i 1997 fik han hædersgaven fra H.V. Clausens og Johan Ottosens legat til danskhedens fremme i Sønderjylland.

Kilder 
 Dansk Skoleforening for Sydslesvigs årsberetninger
 Nekrolog i Jydske Vestkysten 20. marts 2008
 Kronik i Flensborg Avis 28. marts 2008

Sydslesvig
Debattører
Personer fra Sønderjylland (i Danmark)
Earth Hour

Earth Hour er en international begivenhed, som går ud på at markere klimaproblematikken ved at få virksomheder, myndigheder, organisationer og private til at slukke lyset i en time for at nedbringe strømforbruget og CO2-udledningen. I 2013 markeres begivenheden om aftenen den 23. marts 2012 kl. 20:30 til 21:30 lokal (dansk) tid. 

Klimakampagnen, der blev startet i 2007, er støttet af Verdensnaturfonden. Den danske kampagne hed de første år Sluk lyset Danmark. Det navn er siden blevet internationaliseret til Earth Hour.

2013 
Earth Hour 2013 blev afholdt den 23. marts kl. 20:30 til 21:30 (centraleuropæisk tid).

2012 
Earth Hour 2012 blev afholdt den 31. marts kl. 20:30 til 21:30 (centraleuropæisk tid).

2011 
Earth Hour 2011 blev afholdt den 26. marts fra 20:30 til 21:30. På Filippinerne undlod tv-kanalerne ABS-CBN og Cartoon Network at sende i denne time.

2010 
Earth Hour 2010 blev afholdt den 27. marts fra 20:30 til 21:30 (i Israel den 22. April). Året 2010 blev den hidtil største rapportere succes, hvor der deltog 126 lande. 

I USA viste en afstemning at omkring 90.000.000 amerikanere deltog. Lyset blev også slukket på bl.a. Mount Rushmore, Las Vegas Strip, Empire State Building og Niagara Falls.

I Vietnam, faldt elforbruget med 500.000 kWh under Earth Hour 2010, hvilket var tre gange mere end første gang Vietnam deltog i 2009.

Omkring 4.000 byer deltog, og andre kendte steder omfattede bl.a. Big Ben, Sydney operahus, Eiffeltårnet, Parthenon, Brandenburger Tor, og Den Forbudte By

2009 

Earth Hour 2010 blev afholdt den 28. marts 2009. 96 lande og 4.159 byer deltog, hvilket var omkring 10 gange så mange byer som i 2008.

Blandt deltagerne var bl.a. FN's hovedkvarter i New York.

Svenska Kraftnät rapportede et fald på 2,1% i Earth Hour timen og 5% i timen efter. Dette svarer til forbruget af omkring en halv million husstande ud af de 4,5 millioner husstande i Sverige.

Ontario i Canada, eksklusiv Toronto, sparede 6%, mens Toronto selv havde sparet 15,1% bl.a. ved at slukke for CN Tower. 

Filippinerne sparede 611 MWh elektricitet i den time, hvilket ville svare til at lukke et dusin kulkraftværker i en time.

2008 
34 lande, 400 byer og 19.200 virksomheder deltog, og i Danmark havde 18 kommuner og 164 virksomheder tilsluttet sig kampagnen..

I Danmark deltog bl.a. Amalienborg og Gråsten slot i Earth Hour 2008

Også Google deltog, da de i en time viste deres hjemmeside i USA, Colombia, Canada, Danmark, Irland og England med sort baggrund. Samtidig viste de teksten "We've turned the lights out. Now it's your turn – Earth Hour."

2007 
Earth Hour blev afholdt den 31. marts 2007 i Sydney i Australien.

Eksterne kilder og henvisninger 

 Earth Hour  – official website
 Earth Hour  – WWF Verdensnaturfondens danske kampagneside
 Earth Hour 2008  – En samling artikler og pressemeddelelser for Earth Hour 2008 

Miljøorganisationer
Klimapolitik
Lindenborg Å

Lindenborg Å er en 47 km lang å i Østhimmerland, der har sit udspring i samme kildevæld lidt syd for Rold Skov, som også er udspring for Simested Å, der løber mod syd, mens Lindenborg Å løber mod nord. Ådalen er fredet (ca. 1000 ha) ind gennem Rold Skov . Åen passerer den tidligere afvandede Gravlev Sø, der er blevet gendannet og får tilløb fra flere kilder, blandt andre Ravnkilde for foden af Rebild Bakker. Sydøst for  Støvring passerer den i en eng, der tidligere  har været en sø, voldstedet Egholm. Kort herefter  drejer den mod øst og passerer herregården Lindenborg, som har givet navn til åen. Kort derefter får den tilløb fra syd fra Skibsted Å, hvorefter den drejer mod nord igen og løber ud i Limfjorden ved Storvorde, cirka 10 km vest for fjordens udløb i Kattegat ved Hals.

Lindenborg Ådal er en del af det udpegede Natura 2000-område nr. 18 Rold Skov, Lindenborg Ådal og Madum Sø er udpeget som Habitatområde nr. 20 og 
Fuglebeskyttelsesområde nr. 3 og 4 med et samlet areal på 8.748 ha .

Trinbrættet 
Aalborg-Hadsund Jernbane (1900-69) passerede åen på en bro 2 km syd for Vaarst. Her var opstillet en vandkran, så man kunne fylde vand fra åen på damplokomotiverne. Efter anmodning fra en lystfiskerklub oprettede baneselskabet i 1928 et trinbræt, der er blevet kaldt "Danmarks mest øde". I dag er det vandre- og cykelstien Hadsundruten, der går hen over den brede ådal og den gamle jernbanebro.

Noter

Eksterne kilder/henvisninger 
 Lindenborg å udspring 
  Staten køber unikt naturområde i Nordjylland 2. maj 2019 på naturstyrelsen.dk

Se også 
 Internationale naturbeskyttelsesområder i Danmark

Vandløb i Danmark
Naturområder i Aalborg Kommune
Naturområder i Nordjylland
Fredede arealer i Danmark
Bølshavn

Bølshavn er Østermaries havneby. Den ligger på landevejen mellem Svaneke og Gudhjem. Havnen giver ly til et par fiskerjoller.

Byens bindingsværkshuse og beliggenhed trækker turister til Pension Bølshavn (ved Gitte Hænnings Strandallé) og Louisekroen. Oven for byen ligger Skottehjemmet med Brasseri Truberg.

Der ligger en række sommervillaer og -huse på Bølsbakkes skråninger.

Bornholms søfart
Lokaliteter på Bornholm
Christian Horneman

Christian Horneman (15. august 1765 i København – 7. marts 1844 sammesteds) var en dansk miniature- og pastelmaler. Han var far til komponisten Emil Horneman.

Christian Horneman uddannedes fra 1780 ved Kunstakademiet. Han vandt i 1785 den mindre og 1786 den store sølvmedalje. I 1787 rejste han udenlands og blev borte i seksten år. Undervejs specialiserede han sig i miniaturemaleri. På rejsen oplevede han bl.a. revolutionens udbrud i Paris 1789, og han fik lejlighed til at portrættere enkelte af tidens betydeligste mænd som Beethoven (1802) og Haydn. Han lavede en række skitser af andre, som findes i en skitsebog i Kobberstiksamlingen. Under den lange udenlandsrejse blev han inspireret af Sydeuropas portrætkunst. Han var i Italien og i Wien, hvor bl.a. Wilhelm Tischbein og H.F. Fügers værker påvirkede ham. I Berlin lærte han, sandsynligvis af maleren Daniel Nikolaus Chodowiecki, tegning med sølvstift på grunderet karton, en teknik, som han ofte anvendte i Danmark. 

I 1803 var han tilbage i København. I 1804 blev han udnævnt til hofminiaturemaler og i 1805 blev han medlem af Kunstakademiet. Han var med til at udfylde det tomrum i portrætkunsten, som opstod efter Cornelius Høyers og Jens Juels død. Lige til 1830 synes han at have været en virksom portrætmaler i miniature og måske endnu mere i pastel, der blev det materiale, i hvilket han udførte sine bedste arbejder. Desuden lavede Horneman i 1820'erne en række litografier.

I sine senere år var han plaget af sygdom. Han havde i 1816 af Akademiet fået fribolig på Charlottenborg og fik fra 1840 en årlig understøttelse. I 1835 blev han titulær professor.

Han er begravet på Garnisons Kirkegård.

Hornemans billeder kan ses bl.a. på Statens Museum for Kunst. I alt opregner Kunstindekset 23 billeder af ham på danske museer.

Kilder m.m. 
 Dansk biografisk Leksikon 1979
 Dansk biografisk Leksikon 1905
 
 Henvisning til værker på danske museer

Eksterne henvisninger 

Danskere i 1700-tallet
Danskere i 1800-tallet
Portrætmalere
Titulære professorer fra Danmark
Personer i Dansk Biografisk Leksikon
Hofmalere fra Danmark
Litografer fra Danmark
Personer fra København
Miniaturmalere
Medlemmer af Det Kongelige Akademi for de Skønne Kunster